Die Zimbabwiese nasionale rugbyspan (ook bekend as die Sables, die swartwitpense) verteenwoordig Zimbabwe in internasionale rugby. Rugby in Zimbabwe word deur die Zimbabwiese Rugbyunie (Engels: Zimbabwe Rugby Union) geadministreer. Zimbabwe het al in twee Rugbywêreldbekertoenooie meegeding, met hulle eerste verskyning in 1987 en die laaste in 1991. Die Zimbabwiese rugbyspan is tans (19 Februarie 2020) 35ste op Wêreldrugby se wêreldranglys gelys. Zimbabwe, destyds Suid-Rhodesië en later Rhodesië, speel sedert die laat negentiende eeu rugby en het sy eerste internasionale wedstryd in 1910 teen die Britse en Ierse Leeus gespeel. Die swartwitpense het ook een keer die span van Nieu-Seeland in 1949 met 10–8 geklop. Die span ding gereeld mee om die Afrikabeker. Toe die Pionierskolom in 1890 van die Kaapkolonie in Rhodesië aangekom het, het hulle die land se eerste rugbyspelers saamgebring. Die oudste rugbyklubs in die land, Queens en die Bulaway Atletiekklub, is in 1898 in Bulawayo gestig en die Rhodesiese Rugbyvoetbalunie is ’n jaar later in 1895 gestig. Die eerste toer van ’n Rhodesiese span na Suid-Afrika het in 1898 plaasgevind.